Mening: Wenspanne en derbies lok die toeskouers | Maroela Media
Terwyl afname by groot rugbywedstryde ŉ wêreldtendens is, en een wat boonop op baie ander – en veral spansporte betrekking het – is die bywoning van wedstryde in Suid-Afrika heelwat swakker as ŉ paar jaar gelede, maar glad nie so vrot as dit met oorsese bywoning vergelyk word nie.
Trouens, dit vergelyk goed met dié in Engeland waar die velde elke naweek vol is.
Ja, hulle is gedeeltelik reg maar neem, onder meer, twee faktore nie in ag nie: In Engeland is die klubvelde veel, veel kleiner as in Suid-Afrika, en in die veel kleiner Engeland is daar soveel meer mense in en om die sentra waar spanne van die Engelse Premierliga gesetel is.
Maar kyk jy na die bywoningsyfers in Engeland, is dit verrassend laag. Saracens, wat vanjaar die titel die vyfde keer gewen het, het in die 2018/19-seisoen ŉ gemiddelde van slegs 11 985 toeskouers gehad.
Die Sale Sharks, waar Faf de Klerk en nog ŉ klomp Suid-Afrikaners speel, het sewende in die Premierliga geëindig. Hulle gemiddelde bywoning was ŉ skamele 6 586 toeskouers met ŉ hoogste bywoning van 8 535. En die Exeter Chiefs, wat boaan die punteleer geëindig het, het maar gemiddeld 12 037 toeskouers gehad en Johan Ackermann se Gloucester (in derde plek) se bywoning was 14 378 per wedstryd.
Die Pro14, waaraan die voorste spanne van Ierland, Wallis, Skotland en Italië en ook Suid-Afrika se Cheetahs en Southern Kings deelneem, het in sy 152 wedstryde in die 2018/19-seisoen slegs 1 252 435 toeskouers oftewel 8 240 per wedstryd gelok.
♦ Die tendens van afnemende toeskouergetalle in die Superrugby-reeks is veral in Australië waarneembaar terwyl selfs Nieu-Seelandse bywoning vanjaar met sowat ses persent gedaal het. Dit word toegeskryf daaraan dat die voorste Nieu-Seelandse spelers nie deurgaans in die reeks kon speel nie, maar in die Wêreldbeker verpligte rusperiodes opgelê is.
♦ Ongeag wat in die ander lande gebeur, is daar in Suid-Afrika steeds die tendens dat wenspanne toeskouers trek.
Met SA Rugby en die SA franchise’e, wat maar snoep is om toeskouergetalle te gee, is ŉ sinvolle vergelyking oor ŉ aantal jare nie moontlik nie, maar dit is duidelik dat die Bulls met vanjaar se relatiewe sukses en veel beter vertonings meer toeskouers gelok het.
Vanjaar het 128 643 toeskouers na die Bulls se agt Superrugby-wedstryde gaan kyk (gemiddeld 16 080) – en die sogenaamde kenners wat glo derbies is uitgedien, sal seker verbaas wees om te lees dat die wedstryde teen die Stormers (25 267), die Sharks (25 816) en die Lions (18 046) saam met die verdedigende kampioen Crusaders – wat natuurlik vanjaar weer die kompetisie gewen het – die grootste belangstelling op Loftus gelok het.
♦ Insiggewend is dat die Lions, wat met hul groot ondersteunersbasis net 60 km van Loftus af is, vanjaar nie die groot getalle toeskouers vir die sogenaamde Trans-Jukskei-derby help lok het nie.
Die rede? Die Lions het die seisoen gesukkel.
Die ondersteuning van ŉ wenspan is natuurlik niks nuuts nie, en niks illustreer dit beter as toe die Bulls in 2010 die derde keer die Superrugby-trofee omhoog gehou het nie.
Insluitende uitspeelwedstryde, het die Bulls toe in hul nege wedstryde 318 569 toeskouers deur die hekke gelok – gemiddeld dus 38 396 per wedstryd
In 2010 het die ook Stormers net so baie toeskouers getrek. Hulle het immers in die eindstryd van die Superrugby-reeks teen die Bulls in Soweto gespeel en het gemiddeld 43 331 toeskouers by hul tuiswedstryde gehad.
Die Lions, wat toe gesukkel het, kon net 68 836 (gemiddeld 11 149) toeskouers trek en die Sharks 154 000 (gemiddeld sowat 18 000).
Vergelyk jy bostaande uitskietsyfers van die Bulls en die Stormers met vandag se getalle, is daar oënskynlik rede tot kommer – en ook nie net vir Suid-Afrika nie, maar vir die spel wêreldwyd.
Tog, die geld is meer, die TV-syfers groei elke jaar en die spel rugby word deur al hoe meer mense in al hoe meer lande gespeel.
Maar ŉ vol stadion met sy atmosfeer bly darem eerste prys…
Ek stem saam dat ‘n vol stadion lekkerder is. TV het maar ‘n groot invloed en is die grootste rede. En ek sien daar is kleiner stadions by die Pro14 wedstryde, maar hulle is vol en dit maak dit lekkerder. Ons het ons groot stdions gebou voor TV alles begin wys het en ek dink nie ons gaan in die toekoms baie vol stadions sien nie. Maar wen rugby is natuurlik die grootste trekpleister. Kyk hoe het Kimberley en Bloemfontein se stadions vir ‘n verandering vanjaar gelyk.
Ek aanvaar meeste van die redes vir later bywonings syfers, maar van die vernaamste redes word uitgelaat. Ek praat hoofsaaklik van Loftus ( maar glo dit is landswyd) , maar die familie IEEE van braai en kuier voor en na die game, on en by die veld , is verlore sedert 2010 (sokker) . Mensa braai nou maar by die Hui’s en kyk op TV. Dit gaan nie oor gemak nie maar oor veiligheid in die area on Loftus en parkering , end.
Statistieke is misleidend want dit sê nie of dit elke keer presies dieselfde ondersteuners is wat die wedstryde bywoon nie en hoeveel nuwe toeskouers is,of toeskouers wat weggebly het en nou weer kom kyk omdat hul span goed vaar. ‘n Mens kan maar aanneem dat van die 38000 en 43000 wat genoem word mistens 80 % deel vorm van die mense wat elke wedstryd bygewoon het.Vir ‘n sport om te groei moet dit nie net nuwe deelnemers lok nie maar ook nuwe toeskouers. Dit gaan mi nie gebeur nie as die ‘koop ‘n span’ die keuse van groot bonde bly… Lees meer »
Ek glo mense stem met hulle voete. Rugby se reëls raak te kom pleks vir skeidsregters. Skeidsregters se foute speel te groot rol in uitslae. Rooi en geel kaarte haal meding uit die spel. Vervang eerder die speler en straf die individu Rugby sal na tegnologie moet kyk soos krieket en tennis om skeidsregter se persoonlike opinies te verminder. Omkantlyne, skeef ingooie, spelers wat nie terug val nie, ens kan aangrspreek word met verskillend soorte kameras, sensors, ens. Maak die losgemaal ‘n “free for all” , binne perke om slegs bal te wen. Sonder vuilspel. Jy het “x” sekondes om… Lees meer »
Kaartjie – R150 per kop.
Koeldrank – R20 per 500ml.
Skyfies – R30 per pek.
Kos – peperduur.
Vir gesin van 4 kos dit R600 plus.
Baie geld om te betaal veral as die rugby swak gehalte is.